Заробкі праграмістаў за гадзіну працы ў Кіеве ў сярэднім адсоткаў на 20—25% вышэйшыя, чым у Мінску. Я зарэгістраваны як індывідуальны прадпрымальнік і зарплата мне прыходзіць у далярах наўпрост з Амерыканскіх Віргінскіх Выспаў. Я плачу з яе 5% падатку і 30 даляраў сацыяльнага страхавання. Наколькі я памятаю, у Беларусі нават супрацоўнікі кампаній-рэзідэнтаў ПВТ (а туды яшчэ трэба патрапіць) плацяць 9% падаходнага, і выплаты ў Фонд сацыяльнай абароны насельніцтва таксама вышэйшыя. Буйныя аўтсорсеры не заводзяць грошы ва Украіну, і карпаратыўныя падаткі таксама максімальна аптымізуюць. Такім чынам праграміст ва Украіне атрымлівае ў сярэднім на рукі больш, чым атрымліваў бы ў Беларусі. Дзяржава і бізнэс знаходзяцца ў згодзе з гэтай схемай — ніхто не спрабуе яе ўрэгуляваць.